runetrust/blame-folketinget-dk huggingface dataset:
Pernille Skipper (EL), 2021-08-26:
I hvert fald for Enhedslistens vedkommende anerkender vi fuldt ud, at der skal findes nogle penge.
Det er jo det, der er hele essensen af den diskussion her.
Hr. Hans Andersen står og opfører sig, som om det her er et spørgsmål om at lave det indgreb, som højrefløjen sammen med regeringen laver nu, eller at man bare lader strejken fortsætte.
Det er der jo ingen herinde der synes.
Det er jo et spørgsmål om hvilket indgreb, og derfor må Venstre jo også stå politisk til ansvar for det indgreb, man vælger at lave.
Og man vælger at lave et lovindgreb, der ophæver en forligsskitse til lov, som over 66 pct. af sygeplejerskerne har sagt nej til, og som i øvrigt ikke løser det grundlæggende problem, der også er i alle de andre kvindedominerede fag, nemlig at de halter bagud og får for lidt set i forhold til deres uddannelsesniveau og ansvar.
Derfor må jeg jo spørge Venstre om, hvorfor Venstre ikke sammen med Enhedslisten, SF og Dansk Folkeparti insisterede på, at det, der skulle findes, den løsning, der skulle laves, det politiske ansvar, der skulle tages, skulle indeholde nogle penge, der rent faktisk gjorde noget ved det ligelønsproblem, som Venstre lige på talerstolen fra hr. Hans Andersens mund har erkendt der er.
Hans Andersen (V), 2021-08-26:
Nu skal man passe meget på med garantier i politik.
Jeg ser da frem til, at lønstrukturkomitéens arbejde bliver færdigt, og så vil vi da meget gerne indgå i drøftelser sammen med arbejdsmarkedets parter, der jo primært er modtagere af sådan et arbejde.
Men det vil vi da gerne drøfte, og det bliver jo i sidste ende en prioritering.
Men jeg må bare forstå, at SF jo ikke har noget loft her.
SF og Enhedslisten har jo brugt de næste tre års finanslove på de løfter, de har givet her i dag, og derfor ser vi det her i en sammenhæng.
Signe Munk (SF), 2021-08-26:
Ordføreren har også sagt, at ordføreren vil lytte til lønstrukturkomitéens anbefalinger.
Men det at blive lyttet til er jo ikke nok, for der skal handling til her for at få løst det ligelønsproblem, som jeg kan forstå Venstre også anerkender er der.
Så kan ordføreren garantere, at når lønstrukturkomitéen er færdig, er Venstre også klar til at finde de penge, der skal til for at rette op på den her uligeløn?
Kan Venstre garantere det?
Hans Andersen (V), 2021-08-26:
Meget af det er branchespecifikt, men der er bestemt en problematik, og det skal vi drøfte, og det er også derfor, at lønstrukturkomitéen skal kigge på løndannelse i den offentlige sektor.
Så det anerkender vi.
Liselott Blixt (DF), 2021-08-26:
Mange tak.
Jeg forstår slet ikke Venstre.
Det er et oppositionsparti, der slår sig op på sundhed, og som har haft en statsminister, der har været sundhedsminister, og vi har lavet rigtig mange gode aftaler sammen.
Venstre lavede også en fejl, da man i 2013 gik med til at gå ind over lærernes overenskomst, og man burde da have lært noget af det.
Nu gør man præcis det samme.
Venstre havde alle muligheder for at gå sammen med de partier her, som faktisk bød op til kamp mod den siddende regering.
Men hvad gør Venstre?
De siger: Nå, men vi laver en komité, og den bliver færdig i 2023 eller 2024 eller deromkring, og så kigger vi på det.
Signe Munk (SF), 2021-08-26:
For at få det slået fast: Mener Venstres ordfører så, at der er uligeløn i det offentlige, altså at de kvindedominerede fag er uligelønnede i forhold til de mandedominerede fag i det offentlige?
Hans Andersen (V), 2021-08-26:
Jo, men det er jo derfor, vi siger, at vi støtter op omkring en lønstrukturkomité, der skal kigge på den offentlige sektor, bl.a. løndannelsen
Det mener vi er måden, hvorpå vi kan komme videre.
For det er jo ikke kun i sygeplejefaget, lønnen spiller en rolle.
Lønnen spiller en rolle i alle fag, også private brancher.
Vores opfattelse er, at i praksis har tjenestemandsreformen ingen indvirkning på løndannelsen i den offentlige sektor – i praksis.
Der er indgået adskillige overenskomster siden 1969.
Parterne har hevet, taget, givet, lavet kompromiser, accepteret de aftaler, der er lavet.
Så derfor ville det ikke ændre på løndannelsen her og nu, hvis man ophævede tjenestemandsreformen.
Det er virkeligheden.
Den er ilde hørt, det er jeg med på, men i virkeligheden ville det ikke betyde nogen ændring.
Bent Bøgsted (DF), 2021-08-26:
Tak for det.
Det var egentlig noget andet, jeg ville have spurgt om, men jeg kan ikke lad være med at dvæle ved det, som hr. Hans Andersen sagde, nemlig at tjenestemandsreformen sådan set er uden betydning, at den ikke har betydning for løndannelsen.
Hvorfor vil Venstre så ikke være med til bare at fjerne den, eftersom vi stort set ikke ansætter tjenestemænd mere?
Så kunne man jo lige så godt få det misfoster fjernet.
Det er sådan lidt mærkeligt, dobbelt, tvetydigt.
Kunne hr. Hans Andersen ikke gøre det helt klart, hvad tjenestemandsreformen fra 1969 betyder i dag?
Victoria Velasquez (EL), 2021-08-26:
Det der trækker seriøse spor tilbage fra lærerkonflikten.
At man går ind på den måde og vil binde de her faggrupper på hænder og fødder og fjerne deres mulighed for fri forhandling, mener jeg er en trussel i forhold til det demokrati, der også er i den danske model.
Man ville sagtens kunne lave et indgreb, hvor man f.eks. sagde, at der skal følge nogle penge med i forhold til komitéens arbejde.
Der er rigtig mange ting, man kunne gøre, men det vælger Venstre ikke at ville forholde sig til, og Venstre vælger at lade være med at svare på, hvor det er, pengene skal komme fra.
Venstre, hvor skal pengene komme fra?
Hans Andersen (V), 2021-08-26:
Spørgeren nævner, at det er en trussel mod den danske model, at vi i dag behandler et lovforslag om et indgreb.
Men det er en del af den danske model, at den mulighed er der.
Det er en del af den danske model, og jeg bliver noget ærgerlig over at høre, at Enhedslisten sådan set i øjeblikket angriber den danske model i forhold til løndannelsen.
Det er jo det, der sker i øjeblikket.
Og jeg tænker, at det synes jeg måske Enhedslisten bør overveje om er klogt i forhold til den danske model, vi har opbygget i årtier med arbejdsmarkedets repræsentanter, der har forhandlet og forhandlet og indgået kompromiser og aftaler, og som har gjort, at Danmark er der, hvor Danmark er i dag.
Victoria Velasquez (EL), 2021-08-26:
Tak for det.
Det er fint, at ordføreren for Venstre siger, at ordføreren er ærgerlig, men den ærgrelse kan man jo ikke bruge til en dyt ude i virkeligheden.
Og alligevel ser vi nu i dag, hvordan Venstre udgør en trussel mod den danske model og tvinger den mæglingsskitse, som sygeplejerskerne to gange har stemt imod, ned over hovedet på dem, altså går imod det og ovenikøbet simpelt hen fjerner muligheden for fri forhandling.
Men hvad er det så, Venstre mener der skal til, for at det kunne ske
: Er det, fordi Venstre mener, at pengene så skulle være taget fra nogle faggrupper, der har en højere indkomst?
Eller er det, fordi ordføreren fra Venstre mener, at politibetjentene tjener for meget, eller at folkeskolelærerne tjener for meget?
Hvor er det, pengene skal komme fra?
Det vil jeg gerne høre Venstre svare på.
Hans Andersen (V), 2021-08-26:
Vi ser frem til det arbejde, der nu skal foregå i komitéen, vi ser også frem til at drøfte kommissoriet, når det er blevet skrevet med inddragelse af arbejdsmarkedets parter, og så ser jeg da frem til at se resultaterne.
Men altså, hvis man vil drage en konklusion på forhånd, kan jeg forstå, at så skal vi slet skal nedsætte nogen komité.
Så skal vi bare køre videre, som det er i dag.
Det vil jeg ikke anbefale.
Liselott Blixt (DF), 2021-08-26:
Har Venstres ordfører været ude at tale med nogen af de sygeplejersker?
Har ordføreren talt med Grete Christensen for at høre, hvordan vi kunne være med til at gøre noget, hvordan vi kunne komme ind og forpligte os til noget i den her komité, der bliver nedsat, som sikrer, at man laver en aftale?
Det bad Dansk Folkeparti om i går, da vi holdt møde, men det var der ikke flertal for, og det er en af grundene til, at Dansk Folkeparti ikke kan stemme for, altså fordi man i den komité ikke vil forpligtes på noget – hvorfor ikke?
Hans Andersen (V), 2021-08-26:
Jeg har stor, stor respekt for de mange, mange sygeplejersker og andre offentligt ansatte og privatansatte, der har slidt og slæbt i vores kamp med og mod corona.
Ordføreren spørger om, hvorfor Venstre støtter det her lovforslag.
Først og fremmest handler det om, at regeringen nu vurderer, at forhandlingerne er udsigtsløse, og så er det altså en del af den danske model, at en regering kan fremsætte et lovforslag om, at der bliver grebet ind.
Jeg lytter mig også til, at parterne er af den opfattelse, at de ikke kan finde nogen løsninger.
Der er ingen konkrete forslag fra sygeplejerskernes side til, hvad det er, de vil opnå i de konkrete forhandlinger, og på den baggrund tager vi så stilling til det her lovforslag og støtter op om det.
Henrik Møller (S), 2021-08-26:
Igen foruddiskonterer vi det, som skal ske, for man laver allerede nu en konklusion på lønstrukturkomitéens arbejde.
Det er her, jeg siger, at først skal der laves et kommissorium, som parterne skal være med til at beskrive, og så skal lønstrukturkomitéen arbejde, og lad os så tage diskussionen, når resultatet kommer.
Hans Andersen (V), 2021-08-26:
Jeg har haft møde med Grete Christensen, og vi har også drøftet komité.
Det forslag, der ligger, er jo et forslag fra FH – Fagbevægelsens Hovedorganisation – og jeg har dyb respekt for arbejdsmarkedets parter, og når der her kommer et forslag om en komité og et forslag til, hvordan det kunne se ud, så lytter jeg meget til det, og det ser jeg frem til at drøfte i et fremtidigt kommissorium med de partier, der støtter op om lovforslaget.
Venstre støtter, at vi nu får nedsat en lønstrukturkomité, der skal kigge grundigt på det her.
Vi ser også frem til at få drøftet et kommissorie for det arbejde.
Det må være den rigtige vej frem for at sikre, både at vi får en løndannelse i den offentlige sektor, som vi alle sammen er enige om er retfærdig, og at vi får balance i forhold til det private arbejdsmarked.
For arbejdsmarkedet i Danmark hænger altså sammen.
Man kan ikke kigge isoleret på den offentlige sektor.
Sikandar Siddique (UFG), 2021-08-26:
Men det behøver vi sådan set ikke i forhold til tjenestemandsreformen, for Institut for Menneskerettigheder lavede en undersøgelse, kortlagde det i november 2020 og bekræftede, at vores overenskomstsystem bygger på tjenestemandsreformens hierarki.
Så vil Venstre – for vi fremsætter forslaget om tjenestemandsreformen igen – støtte det, så vi kan gøre op med den grundlæggende ulighed?
Hans Andersen (V), 2021-08-26:
Der er indgået et hav af overenskomster siden 1969.
Man har og vi har indgået kompromiser derude.
Så at ophæve tjenestemandsreformen fra 1969 vil jo i praksis ikke have nogen virkning på lønniveauet.
Det er virkeligheden.
Virkeligheden er jo, at der er blevet forhandlet af alle parter siden da, og det har jeg stor respekt for.
Jeg og Venstre støtter op om det forslag om, at vi nu nedsætter en lønstrukturkomité, der skal analysere den offentlige sektor, herunder løndannelsen, men jo også andre faktorer som arbejdsmiljø.
Jens Rohde (KD), 2021-08-26:
Jamen jeg synes bare, at Venstre skulle sige: Vi stemmer imod.
For så slipper man også for at være en del af den der del og hersk-strategi, som regeringen kører med.
Det ville jo være meget mere enkelt.
Og så må støttepartierne jo selv tage ansvaret.
Altså, de står der og tordner imod det ene og det andet, men de er jo ikke villige til at sætte regeringen stolen for døren – så meget for det.
Pølsefabrik er det, jeg tænker på, når jeg tænker på den måde, vi har indrettet vores sundhedsvæsen på, hr. Hans Andersen, og det har vi jo begge to et medansvar for, vi har lavet politik sammen i 20 år.
Det har alle her et ansvar for.
Hvornår når den der indsigt i Venstres folketingsgruppe til, at man måske skulle retænke nogle af de ting, som vi har været med til at lave?
Vi ved jo i dag, at der er alt for langt fra ledelseslaget og ud på sygehusgangene, ud på afdelingerne, og at det er noget af problematikken, som selvfølgelig også indbefatter den finansiering, hvoraf løn skal være en del af det, så vi kan få den ligeløn, som sygeplejerskerne fortjener, bl.a. ved at vi kigger på finansieringsstrukturerne.
Hvornår når den selverkendelse ind til Venstre?
Hans Andersen (V), 2021-08-26:
Det korte svar er, at vi ikke finder, at man skal genindføre skatteudskrivningsretten til regionerne, og at det så vil være en løsning på løndannelsen og lønstrukturerne i den offentlige sektor.
Jeg nåede ikke at svare på hr. Jens Rohdes første spørgsmål om, hvad der er min holdning til, at SF og Enhedslisten så ikke ønsker at støtte lovindgrebet, men jeg kan bare sige, at jeg er forbløffet over, at SF ikke ønsker at støtte op om det her lovindgreb og altså det lovforslag, som regeringen har fremsat.
Jeg tænker, at der er blevet lidt længere for SF til regeringskontorerne på den her måde.
Jens Rohde (KD), 2021-08-26:
Det er jo os alle sammen, der er nødt til at drøfte det her.
For igen står vi jo i en situation, hvor vi har en overenskomstkonflikt, og ja, det er regeringens prærogativ at gribe ind, og normalt så ophøjer man det her mæglingsforslag til lov, fordi man aldrig skal kunne spekulere i, at noget skal ind i Folketinget.
Sådan er systemet, det er jo en del af den danske model, og det er man nødt til at anerkende, hvis det er sådan, at man respekterer den danske model.
Men vi har jo ikke vist rettidig omhu, og derfor er vi oven på det her nu nødt til at begynde en seriøs diskussion om finansieringsstrukturerne af vores sundhedsvæsen, for de fungerer ikke.
Og derfor vil jeg høre, om hr. Hans Andersen deler min analyse, nemlig at det var en fejl, at vi dengang fjernede skatteudskrivningsretten fra regionerne.
Hans Andersen (V), 2021-08-26:
Vi vil gerne være med til at drøfte med hr. Jens Rohde og Kristendemokraterne, hvordan vi får skabt et endnu bedre sundhedsvæsen, og det handler om bedre ledelse, og det handler også om at nytænke.
For 25 år tilbage var der et hospital i Hørsholm, som blev lagt om, og som man gav fuldstændig frie hænder til at retænke måden at drive sundhedsvæsen på.
Og der kom mange spændende løsninger derfra, som jo også har inspireret resten af sundhedsvæsenet i dag.
Så det vil vi meget gerne være med til at drøfte med Kristendemokraterne.
Sikandar Siddique (UFG), 2021-08-26:
Tak for ordet.
Da var Venstres, hvad kan man sige, centrale argument: Vi kan ikke støtte forslaget, for det bliver et politisk indgreb, og det er ikke en del af den danske model.
Nu siger ordføreren noget andet, så jeg er forvirret, må jeg sige.
Hvad mener Venstre egentlig?
Det er rigtigt, at vi i dag ikke mere ansætter tjenestemænd.
Men kan Venstres ordfører bekræfte, at vores overenskomstsystem bygger videre på det hierarki, der blev dannet af tjenestemandsreformen?
Kan ordføreren bekræfte, at det hierarki fra tjenestemandsreformen er det, vores overenskomstsystem bygger på i dag?
Mai Villadsen (EL), 2021-08-26:
Ordføreren nævner arbejdsmiljø, ledelse, struktur.
Ja, der er problemer.
Det er jeg da fuldstændig enig i.
Men er det ikke lidt frækt, at ordføreren – når sygeplejerskerne sidder lige heroppe og har sagt nej til et lønspørgsmål og har sagt tydeligt til os alle sammen, at det handler også om at få en fair løn for et megavigtigt arbejde for vores samfund – simpelt hen ikke vil anerkende det?
Eller overhørte jeg bare, at ordføreren faktisk er enig i, at der også er lønproblem?
Hans Andersen (V), 2021-08-26:
Det handler bestemt også om løn, ingen tvivl om det.
Det er også derfor, vi støtter, at der nu nedsættes en lønstrukturkomité, der skal kigge på, hvordan vi sikrer en fremtidig løndannelse på hele det offentlige arbejdsmarked, i øvrigt i balance med og i respekt for, hvad der foregår på det private arbejdsmarked.
Så vi ser frem til, at vi får drøftet kommissoriet, men vi ser sådan set også frem til, at komitéen arbejder hurtigt, således at der er et resultat fra den komité, der kan indgå i de kommende drøftelser.
Samira Nawa (RV), 2021-08-26:
Hvor ville jeg ønske, at parterne havde fundet en løsning med hinanden, så vi ikke stod her i den her situation i dag.
Det ville da være et fantastisk scenarie, og det tænker jeg at alle egentlig er enige om.
Det er bare ikke lykkedes, og så er det, at man må træde til og tage et ansvar i forhold til de patienter, som oplever at få forværret et sygdomsforløb, mens de venter på behandling, mens de får udskudt deres operation osv.
Mai Villadsen (EL), 2021-08-26:
Jamen jeg synes, der er et ret godt billede i den lønkommission, som man nedsatte tilbage i 2008 efter en anden offentlig konflikt, og som jo også understregede, at der er lavt- og ligelønsproblemer i det offentlige for nogle faggrupper, hvor man på tværs af f.eks. uddannelser, som er lige lange, slet ikke får det samme i grundløn til en start.
Og det er jo problematisk.
Så har der været slynget rigtig mange tal ud i den her debat, og det synes jeg virkelig har mudret billedet.
For når man diskuterer bl.a. sygeplejerskers løn, er det klart, at man skal have nogle høje tillæg for at gå på arbejde om natten, og det har simpelt hen bl.a. mudret billedet, i forhold til hvad man egentlig får som sygeplejerske.
Jeg vil faktisk anbefale ordføreren at læse vores forslag fra Enhedslistens side til en lavt- og ligelønspulje.
For vi har aldrig foreslået, at det er Enhedslisten, der dikterer lønningerne, eller hvilke faggrupper der faktisk skal have løftet.
Nej, det skal bero på arbejdsmarkedets parter, og det er derfor, vi har foreslået, at man afsætter en pulje, som arbejdsmarkedets parter i en trepartsforhandling kan fordele.
Der tror jeg, at vi skal lave en binding, så det er lavtlønsgrupperne, som er bl.a. fængselsbetjente, som ordføreren nævnte, men også rengøringsassistenter, sosu'er og sygeplejersker.
Det ved vi historisk.
Ole Birk Olesen (LA), 2021-08-26:
Hvis nu den højest lønnede gruppe af de ti store faggrupper i den offentlige sektor – det er folkeskolelærerne – næste år beslutter, at de ikke synes, at deres løn er tilfredsstillende, og de strejker, og der kommer en konflikt, og vi her i Folketingssalen igen ender med, at regeringen foreslår et indgreb, vil Enhedslisten så ikke bare der gentage, at også den højstlønnede gruppe af de ti store faggrupper i den offentlige sektor skal der bevilges flere penge til fra Folketingets side?
Er det ikke bare den nemme løsning, som Enhedslisten vælger hver gang, altså at der er nogle, der beder om flere penge, og Enhedslisten, som ikke har ansvar for noget som helst, lover flere penge?
Mai Villadsen (EL), 2021-08-26:
Til det første, som ordføreren adresserer: Ja, arbejdsgiveren skal jo måske finde nogle flere penge, så man kan tiltrække kvalificeret arbejdskraft.
Men det kan arbejdsgiverne ikke i det her tilfælde, for de kan ikke udskrive skatter, de kan ikke få flere penge i kassen.
Men det er regeringen, der stiller det til rådighed, og det er også derfor, det er Folketingets og særlig regeringens ansvar.
Mette Abildgaard (KF), 2021-08-26:
Jeg kunne godt tænke mig igen at spørge lidt ind til, hvor store lønforskellene mellem mænd og kvinder er inden for den offentlige sektor.
For som jeg nævnte tidligere har den her ligelønsalliance opgivet det på tværs af det offentlige og det private arbejdsmarked.
Og det synes jeg ikke er helt retvisende.
Jeg kiggede på en politiassistent, der har været der i 7-12 år, altså har 7-12 års anciennitet.
Han ligger på maks 29.001 kr., og det er grundlønnen, vi taler om nu.
Og en sygeplejerskes grundløn med 8 års anciennitet er 29.023 kr. Det her
er tal, jeg har taget fra DSR's hjemmeside og Politiforbundets hjemmeside.
Det er stort set enslydende.
Hvor er det, I ser den her store ulighed i lønniveauet inden for den offentlige sektor?
Har ordføreren et konkret tal på, hvad det er på?
For det bliver bare slået fast som en sandhed, altså en konstaterbar ting, og jeg mangler simpelt hen bare at se belægget for de tal.
Hans Andersen (V), 2021-08-26:
Vi er helt enige med Enhedslisten i, at vi har en kæmpemæssig udfordring med at skaffe arbejdskraft.
Den udfordring deler vi sådan set opfattelsen af, og vi er sådan set også optagede af, hvad vi kan gøre ved det.
Det handler om arbejdsmiljø, det handler om at sikre, at de forløb, der er for unge sygeplejersker, der er nye i faget, går bedst muligt.
Jeg har også noteret mig, at regionerne også er optagede af det og vil gøre noget ved det.
Så hele vejen rundt skal vi jo gøre det mere attraktivt at arbejde i den offentlige sektor, ligesom man skal gøre det attraktivt at arbejde i det private.
Mai Villadsen (EL), 2021-08-26:
Jeg kunne godt tænke mig at spørge ordføreren for Venstre, hvor hænderne skal komme fra.
Hver tredje rekruttering af sygeplejersker i 2021 var forgæves – hver tredje!
Der er faldende optag på sygeplejerskeuddannelsen, ja, faktisk på alle de store velfærdsuddannelser.
Vi har brug for hænder på hospitalerne, i ældreplejen, på fødegangene, hvor Venstre gudhjælpemig selv har fremsat et forslag om, at der kommer flere hænder.
Men hvordan skal de komme, hvis ikke man giver folk en retfærdig løn?
Peder Hvelplund (EL), 2021-08-26:
Men det er jo samtidig med, at vi står med massive rekrutterings- og fastholdelsesproblemer inden for nogle områder, hvor vi lige har haft en coronakrise, der har vist, at vi har et ekstremt behov for det her personale, som udfører livsvigtige funktioner.
Altså, er det Socialdemokratiets opfattelse, at så skal vi vente, til en af de løsninger kommer?
Jeg siger ikke, at jeg ved alt, hvad lønstrukturkomitéen kommer med.
Men jeg ved , at der er et lønefterslæb, jeg ved , det har været der i mange år, og jeg ved , vi har en lavtløns- og ligelønsproblematik.
Hvorfor ikke bare anerkende det og så sige: Så lad os starte dér?
Jeg tvivler på, at der kommer en lønstrukturkomité, som siger, at det vil være en rigtig dårlig idé at give de lavtlønnede mere i løn.
Henrik Møller (S), 2021-08-26:
Jeg synes, jeg vil gentage, at vi inden for de sidste 10 år ikke tidligere har lavet bedre aftaler med kommunerne og regionerne i forhold til at give nogle rammer for at udfylde, kan man sige, bl.a. sundhedsopgaver og netop sikre, at der i forhold til beskæftigelse, arbejdsmiljø osv. kan gives nogle bedre vilkår omkring det her.
Jeg anerkender, at der ligger noget på lønområdet, men det må vi kigge på, når den komité kommer, altså hvad det er, der i givet fald kommer af anbefalinger.